**PREDKLADACIA SPRÁVA**

Ministerstvo životného prostredia Slovenskej republiky predkladá do legislatívneho procesu návrh zákona, ktorým sa mení a dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) na základe potreby implementovať nariadenie Európskeho parlamentu a Rady (EÚ) č. 1257/2013 z 20. novembra 2013 o recyklácii lodí a o zmene nariadenia (ES) č. 1013/2006 a smernice 2009/16/ES (ďalej len „nariadenie o recyklácii lodí“) a na základe požiadaviek, ktoré vyplynuli z aplikačnej praxe.

Predloženým návrhom zákona sa zabezpečuje implementácia  relevantných ustanovení nariadenia o recyklácii lodí. Návrhom zákona sa ďalej zjednocuje postup orgánov štátnej správy odpadového hospodárstva vo veci riešenia zodpovednosti za nezákonné umiestnenie odpadu, upravuje sa povinnosť viazania finančných prostriedkov účelovej finančnej rezervy a zavádzajú sa ciele zberu pre triedený zber zložiek komunálnych odpadov - odpadov z obalov a odpadov z neobalových výrobkov v obciach a mestách Slovenskej republiky. Zavedením cieľov zberu sa má dosiahnuť zlepšenie triedeného zberu komunálnych odpadov z obalov a z neobalových výrobkov a zníženie množstva odpadov ukladaných na skládky odpadov.

Návrh zákona rieši aj výhrady Európskej komisie v konaní o porušení povinnosti podľa čl. 258 až 260 Zmluvy o fungovaní Európskej únie č. 2017/2035. Ide o výhradu na neprijatie opatrení na čo najrýchlejšie zatvorenie v súlade s čl. 7 písm. g) a čl. 13 smernice Rady 1999/31/ES z 26. apríla 1999 v platnom znení (smernica o skládkach). Navrhovanou úpravou sa v spojení s úpravou v stavebnom zákone umožní uzavretie tých skládok odpadov alebo ich častí, kde prekážkou pre skončenie konania právoplatným rozhodnutím na uskutočnenie stavby uzavretia skládky odpadov bolo preukazovanie práva k pozemku. Prevádzkovateľovi skládky odpadov bude možné nariadiť vykonanie potrebných úkonov a prác za účelom uzavretia skládky odpadov alebo jej časti alebo ich zabezpečiť na náklady prevádzkovateľa. Návrhom zákona sa tiež rieši výhrada Európskej komisie ohľadne nesplnenia povinností podľa čl. 14 písm. a) až c) smernice o skládkach vo vzťahu k prevádzkovaným skládkam odpadov, ktoré boli uvedené do prevádzky do 30. júna 2001 a vzťahovala sa na ne povinnosť predložiť plán úprav skládky odpadov. Dotknuté skládky odpadov budú predmetom posúdenia ohľadne možnosti pokračovania ich činnosti z hľadiska splnenia povinností podľa uvedeného článku smernice o skládkach. Navrhovaná úprava vychádza aj z posúdenia skládky odpadu Považský Chlmec Súdnym dvorom v rozsudkoch C - 331/11 z 25. apríla 2013 a C - 626/16 z  4. júla 2018, kedže tieto skládky odpadov sú v rovnakom postavení ako skládka Považský Chlmec.

Predkladaný návrh zákona má pozitívny vplyv na rozpočet verejnej správy, pozitívny vplyv na životné prostredie, a zároveň nemá sociálny vplyv, vplyv na informatizáciu, služby vernej správy pre občana a ani na procesy služieb vo verejnej správe. Predkladaný návrh má pozitívne aj negatívne vplyvy na podnikateľské prostredie.

Návrh zákona nebude predmetom vnútrokomunitárneho pripomienkového konania.

Dátum účinnosti návrhu zákona je navrhnutý na 1. januára 2019 z dôvodu lehoty na implementáciu nariadenia o recyklácii lodí a pri zohľadnení požiadavky, aby adresáti právneho predpisu mali dostatok času na oboznámenie sa s novou právnou úpravou. Navrhovaný dátum účinnosti zohľadňuje aj potrebu vyriešiť výhrady Európskej komisie v konaní o porušení povinnosti č. 2017/2035.

Predkladaný návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu SR, medzinárodnými zmluvami a inými medzinárodnými dokumentami, ktorými je Slovenská republika viazaná a súčasne je v súlade s právom Európskej únie.

Návrh zákona sa predkladá s rozpormi, ktoré sú uvedené vo vyhlásení predkladateľa o rozporoch.

**Vyhlásenie predkladateľa o rozporoch**

*Návrh zákona sa predkladá na rokovanie s rozporom so Združením miest a obcí Slovenska.*

Pripomienka:

ZMOS požaduje v § 59 ods. 9 vypustiť navrhované znenie a ponechať súčasný stav*.* Stanovenie 50 % - ného podielu znečistenia, ktoré bolo dohodnuté pri schvaľovaní zákona v roku 2015 bolo už v tom čase považované zo strany miest a obcí za zásah do princípu rozšírenej zodpovednosti výrobcov a dovozcov. Pôvodcom odpadu nie sú obce, ale fyzické, právnické osoby, ktorých činnosťou odpad vzniká. Povinnosťou obcí je usmerňovať a vo VZN stanovovať podmienky na nakladanie s odpadom.

Stanovisko MŽP SR:

Obec tvoria fyzické osoby, ktoré v nej majú trvalý pobyt prípadne právnické osoby, nie obecný úrad. Obec je preto zodpovedná za produkciu odpadov týchto subjektov a zároveň sa má uvedeným ustanovením podieľať na motivácii svojich občanov k triedeniu odpadu. Postihnúť konkrétneho nezodpovedného pôvodcu odpadu nie je vždy možné. Na propagačné aktivity v obciach prispievajú aj výrobcovia v rámci RZV, pokiaľ zástupcovia obce majú pocit, že to nepostačuje môžu vyvinúť aj vlastnú aktivitu na ochranu životného prostredia.

*Návrh zákona sa predkladá na rokovanie s dvoma rozpormi s Republikovou úniou zamestnávateľov.*

Pripomienky:

1. RÚZ žiada k analýze dopadov na podnikateľské prostredie zverejniť metodiku výpočtu cieľa zberu podľa prílohy č. 3 návrhu, nakoľko nie je možno posúdiť, či navrhovaná úprava cieľov zberu bude mať dopad na výšku financovania nákladov na triedený zber zo strany výrobcov.

Stanovisko MŽP SR:

MŽP SR vypracovalo Metodiku výpočtu cieľov zberu odpadu z obalov a odpadu z neobalových výrobkov, ktoré sú súčasťou komunálneho odpadu a zaslalo ju RÚZ.

1. RÚZ navrhuje zverejniť metodiku výpočtu cieľa zberu a analýzu prečo ministerstvo nepokračuje v plnení povinností na základe zberových podielov, alebo ponechať súčasný stav t.j. výpočet trhových a zberových podielov.

Stanovisko MŽP SR:

MŽP SR vypracovalo Metodiku výpočtu cieľov zberu odpadu z obalov a odpadu z neobalových výrobkov, ktoré sú súčasťou komunálneho odpadu a  zaslalo ju RÚZ.